钦定古今图书集成/理学汇编/文学典/第123卷 > 《答吴秀才谢示新文书》前人
## 钦定古今图书集成/理学汇编/文学典/第123卷 > 《答吴秀才谢示新文书》前人

某白：“向得秀才书及文章，类前时所辱远甚，多贺多
贺！秀才志为文章，又在族父处，蚤夜孜孜，何畏不日
日新，又日新也？虽间不奉对，苟文益日新，则若亟见
矣。夫观文章，宜若悬衡然，增之铢两则俯，反是则仰，
无可私者。秀才诚欲令吾俯乎？则莫若增重其文。今
观秀才所增益者，不啻铢两，吾固伏膺而俯矣，愈重
则吾俯兹甚，秀才其懋焉。苟增而不已，则吾首惧至
地耳，又何闻疏之患乎？”还答，不悉。宗元白。